สังคมข่าวหุ้น
*ดัชนีตลาดหุ้นไทยปิดบวก 8.37 จุด มาที่ 1,636.75 จุด ค่อยใจชื้นขึ้นมาหน่อย ส่วนแนวโน้มวันนี้ตลาดฯ น่าจะไซด์เวย์ เพราะปัจจัยหนุนตลาดหุ้นมาจากเรื่องเทรดวอร์ และรับรู้กันไปหมดแล้ว ปัจจัยบวกที่เหลือต้องไปลุ้นผลประกอบการของ “บจ.” ในไตรมาส 2/2562 นั่นแหละว่าจะออกมาอย่างไร ส่วนเรื่อง Window Dressing อย่าไปหวังมาก และคิดว่าไม่น่ามี
26 ก.ย. 2562

คาเฟอีน
*ดัชนีตลาดหุ้นไทยปิดบวก 8.37 จุด มาที่ 1,636.75 จุด ค่อยใจชื้นขึ้นมาหน่อย ส่วนแนวโน้มวันนี้ตลาดฯ น่าจะไซด์เวย์ เพราะปัจจัยหนุนตลาดหุ้นมาจากเรื่องเทรดวอร์ และรับรู้กันไปหมดแล้ว ปัจจัยบวกที่เหลือต้องไปลุ้นผลประกอบการของ “บจ.” ในไตรมาส 2/2562 นั่นแหละว่าจะออกมาอย่างไร ส่วนเรื่อง Window Dressing อย่าไปหวังมาก และคิดว่าไม่น่ามี
*หุ้นกลุ่มธนาคารพาณิชย์ นำโดยแบงก์ใหญ่ SCB BBL KTB และ KBANK เหมือนคนหันซ้ายหันขวา ไม่รู้จะไปทางไหนดี หลังจากกนง.มีมติคงอัตราดอกเบี้ยนโยบายไว้ที่ระดับ 1.50% ทำให้ปัจจัยลบเรื่องดอกเบี้ยขาลงยังไม่จบแบบสะเด็ดน้ำซักที เพราะยังต้องไปลุ้นการประชุม กนง.อีก 2 ครั้งที่เหลือของปีนี้ ว่าจะลงมาหรือไม่ ขณะที่บรรดานักคาดการณ์ทั้งหลายต่างฟันธงไปแล้วว่ากนง.จัดอีกแน่นอน อย่างน้อย 1 ครั้ง
*ตอกย้ำข้อมูลกันอีกครั้งสำหรับดอกเบี้ยนโยบายของประเทศไทย เคยต่ำสุดที่ระดับ 1.25% ตั้งแต่สมัยวิกฤตต้มยำกุ้ง 2540 โน่นแหละ จึงต้องคาดกันให้ดีว่า โอกาสที่ดอกเบี้ยจะลงไปที่ 1.25% อีกครั้งนั้น ความน่าจะเป็นมีมากน้อยแค่ไหน แต่ก็มีความเห็นว่าอาจไม่ต้องให้เศรษฐกิจแย่ก่อนก็ได้ แต่ควรตั้งการ์ด สร้างเขื่อนป้องกันไว้ก่อน เหมือนกับที่ธนาคารกลางยุโรป หรือ ECB ทำอยู่ตอนนี้ ทั้งลดดอกเบี้ยลงมา และปั้นมาตรการ QE แบบเล็ก ๆ ไปก่อน ภาษาชาวบ้านเขาเรียก “กันเหนียว”
*หุ้น TQM โบรกเกอร์ขายประกันรายใหญ่สุดของประเทศไทย เบี้ยต่อปีมากกว่า 1 หมื่นล้านบาท ล่าสุดผู้บริหารปรับเป้าหมายเบี้ยปีนี้เพิ่มขึ้นไปอีก แถมกำลังเข้าไปเทกโอเวอร์กิจการโบรกเกอร์ขนาดเล็ก (ที่มีกำไร) เข้ามาเพิ่ม เพราะเงินสดในมือที่มีอยู่ตอนนี้กว่า 2 พันล้านบาท ยังนอนนิ่ง ๆ อยู่ จึงต้องนำมาใช้ให้เกิดประโยชน์ ต่อยอดรายได้และกำไรให้มีประสิทธิภาพ ราคาเป้าหมายที่โบรกฯ 3/4 แห่งให้ไว้ มากกว่า 50-52 บาท ส่วนตอนนี้ราคาหุ้นพักฐาน ทยอยเก็บเข้าพอร์ตได้ ก่อนวิ่งขึ้นรอบใหญ่ คัมมิ่งซูนนะจ๊ะพี่จ๋า
*มาลุ้นกันต่อว่า บัตรกรุงไทย KTC ของคุณหมอ ระเฑียร ศรีมงคล ดีดกลับรอบนี้ จะเป็นรอบใหญ่หรือเปล่า หลังวานนี้ปิดบวก 1.50 บาท มาที่ 43.00 บาท ย่อตัวจากราคาสูงสุด (43.25 บาท) ไปเล็กน้อย ดูทรงแล้วแบบนี้ถือว่ามีโอกาสเลยล่ะ ส่วนพื้นฐานไม่ต้องอธิบายอะไรกันมาก น่าจะรับทราบกันแล้วว่าหุ้นตัวนี้ Fundamental เขาแน่นเปรี๊ยะ กำไรไตรมาส 3 นี้ รับเพิ่มนิ่ม ๆ อีก 1.50 พันล้านบาท โต 5% พองาม แถมไตรมาส 4 จะนำสำรองส่วนเกินกลับมาเป็นกำไรด้วยนะ กระเป๋าตุงกันไป
*หุ้น CPALL ราคาปรับลงต่อเนื่อง ว่ากันว่าไม่ได้มาจากพื้นฐานย่ำแย่อะไรนะ เพราะได้รับประโยชน์จากมาตรการกระตุ้นเศรษฐกิจด้วย แต่ที่ลงมาเพราะกองทุนต่าง ๆ ปรับพอร์ต ขายทำกำไรกันออกมา ต้นทุนของกองทุนเหล่านี้ขอบอกว่า ราคาถูกมาก ๆ จ้ะ ต่ำกว่า 60 บาท ประกอบกับกองทุนต้องนำเงินไปซื้อหุ้นของเสี่ยเจริญ AWC เลยทยอยขายกันออกมา เข้าใจว่าหมดสัปดาห์นี้ น่าจะหาฝุ่นตลบ ราคากลับทิศขยับขึ้นได้บ้าง ส่วนจะมีข่าวลบอะไรซ่อนอยู่หรือเปล่านั้น ตรงนี้ “คาเฟอีน” ไม่ทราบจริง ๆ
*เฮียโบ้ พิเชษฐ สิทธิอำนวย บอสใหญ่ บริษัทหลักทรัพย์ บัวหลวง จำกัด (มหาชน) นำถุงยังชีพจำนวน 500 ถุง ซึ่งพนักงานบริษัทช่วยกันบรรจุ และน้ำดื่มจำนวน 100 แพ็ก ส่งมอบไปยังสำนักนโยบายและแผน กรมกิจการพลเรือนทหารอากาศ เพื่อร่วมช่วยเหลือผู้ประสบภัยน้ำท่วม จ.อุบลราชธานี ผ่านศูนย์บรรเทาสาธารณภัยกองทัพอากาศ ณ กรมกิจการพลเรือนทหารอากาศ
*ตลาดหลักทรัพย์ฯ เพิ่มเมนู “Market Alerts” ข่าวสำคัญเตือนผู้ลงทุน บนเว็บไซต์ www.set.or.th โดยวางตำแหน่งและดีไซน์ใหม่ ไว้เหนือเมนู “ทางลัดใช้บ่อย” ซึ่งวันที่มีข่าวใหม่จะมีไฟกะพริบเตือนที่เมนู “Market Alerts” พร้อมตัววิ่งข่าวอัปเดตล่าสุด เพื่อให้เห็นชัดเจน เข้าดูข่าวเตือนผู้ลงทุนและข่าวสำคัญที่บริษัทจดทะเบียนเปิดเผยได้ง่ายขึ้น โดยเริ่มใช้งานแล้วตั้งแต่วันนี้